- Rome vene
- <
- 9
- >

9
Sei ma ini vene
1 Keriso ideri ago rama nida; ofa ofa de nida. Nai uka di mokena Vima kikifasa ninegau resifa: 2 Nai uka meko ideri bi iriyeduka tora ma toga esika reida. 3 Ini adina nai ura bi na kaya kiraini nisi Keriso gutuna moi gaima rigo, nai dubuiyaka ma tobaiyaka dada, kaere bi roaita dudu nai vene. 4 Ina bi Israel vene, ma Sei di mida mida kana vana rena, ini vabara oteimaro; uka ago, ago gira mana, ida ramari nivakena ma nitore rena ago bi ina vene di.✡Ex 4.22 5 Ini tutubena bi roka tora tora nufa vene, ma Keriso ina vene rofu vata niyo, kaere bi beika baika tau noibanu odoro di Sei ma toga toga buni tora gade mado! Rama.
6 Idu Sei di ago ini nitore rena ago de moi rama aeyo kana, mina de nida. Ini adina Israel di tutubena vene tau noibanu bi Sei di amiye rama de. 7 Kamini bi Abraham di tutubena vene, idu ina tau gade bi diya ini mida mida rama. Adina niyo, “Yi tutubena vene bi Isaac gutuna baegedi.”✡Gen 21.12 8 Mina yaku nido roaita dudu mida mida*roaita dudu mida mida: Mina bi Abraham di tutubena ini mida Ishmael gutuna, kaere bi ini naivo naivo rei tavoi rema Hagar odiyo (Gal 4.22–23 baku re). bi diya Sei di mida mida; idu nitore rena ago di mida mida ina bi tutubena vene rama kana nimaro. 9 Adina nitore rena ago bi makai niyo: “Mina kana medari dairigida ma Sarah bi rumana mida odigo.”✡Gen 18.10
10 Ma mina maka de, idu Rebecca ka rumana yokoi maka, uni aufakai Isaac sa, rivo niyori rumana mida 11-12 vata nina koderi vegu buni o no yokoi yaku rena koderi, Rebecca rofu niyo, “Ourena mida yaku usika mida di naivo rego.” Makai Sei di abidi rena di ida toga toga amebiyaine, ini reremama rena dada de, idu Sei di raka nina dudu maka.✡Gen 25.23 13 Makai bura reyo kana, “Na yaku Jacob uka maraka, idu Esau rofu gubuyo reyaka.”✡Mal 1.2–3
14 Kamini una yaku beika nigifa? Sei bi mokena rorobo de vegu nufa ba? Ide iniye! 15 Adina Moses rofu yomakai niyo, “Amiye kaere iriyeduka regi ura reida bi makai regida; ma kaere uka magi ura reida bi regida.”✡Ex 33.19 16 Ye diya amiye yaku beika ura regi resi moimai regika redo, idu Sei kaere iriyeduka redo, bi beika ina ura regi redo mini. 17 Adina Sei di ago yaku Pharaoh rofu makai niyo, “Ye mina nirorotari rena ago rofu ya moi kini reyaka, nai vava ya ideri oteimagida dada, ma kono tora noibanuri nai roka nirausi reyaine.”✡Ex 9.16 18 Mina resi amiye kaere ura iriyeduka regi ina rofu redo, bi makai rego, ma kaere ura ini uka meko moi gira rigi redo, bi ka makai ina rofu rego mini.
Sei di gubuyo ma ini iriyeduka
19 Mina dada na rofu nigiya, “Beika resi toga emado? Adina amiye yokoi ini ura rofu ruda de rego.” 20 Idu, nai asini, ya bi kaere, ma Sei rofu nikabai reisa? Kono kaka urena†urena: Mina bi amiye nigika nido. yaku kaere riyo amiye rofu nikaitegi de rego, “Beika resi makai na riyo?”✡Is 29.16; 45.9 21 Ya ya diba urena riyo amiye bi ini vava nufa mina dikina yokoi maka dudu urena remanu riyaine; yokoi bi amiye yaku ari tavoiri moi reremama redo ma yokoi bi meda tora torari maka moi reremama redo.
22 Sei yaku ini gubuyo iniye ma ini vava ura redo oteimagi reyo, idu toro iniye dudu, gubuyo moisi moi no regika rena urena rofu, are rei gira resi tua regamo. 23 Ye makai reyo bi ini vabara di buni tau, iriyeduka rena urena rofu, vabara moigi, senagi dogo reyo ma moi ogau riyainedi. 24 Mina ka bi una kaere raka niyo, diya Jew vene fogori maka, idu tutubena idana vene di fogori ka. 25 Ye Hosea di burari niyo kana:✡Hos 2.23
“Amiye kaere diya nai vene
‘Nai vene’ roka nigida.
Ye rema kaere uka de maraka
‘Nai uka maida rema’ roka nigida.
26 Ma mina sana ramari ina vene rofu nioteimagamo, ‘Ya bi diya nai vene,’✡Hos 1.10
mironari vegu amedo Sei di mida mida roka nigo.”
27 Ye Isaiah yaku Israel dada raka niyo:
“Gokai Israel vene bi davara seriri vasa bubudo kana,
idu bedakai maka moi vegu rigo;✡Is 10.22–23
28 adina Varika amiye yaku kono amiye noibanu tua de resi
ini kota rena ago niogau rei vau rego.”
29 Ye Isaiah senagi niyo kana, “Isivaga iniye‡Isivaga iniye: Greek agori mina bi Ruda vene di. Varika amiye uni tutubena vene bedakai de fereyagadu vonisi, una bi Sodom kana niyadu ma Gomorrah kana una moi riyadu.”✡Is 1.9
Paul di usa usa nina ago Israel vene rofu
30 Kamini beika nigifa? Ye tutubena idana vene, kaere mokena rorobo maina de regamadi, bi kamini moiyadi. Mina mokena rorobo bi mokena vari gira aena dudu moiyadi. 31 Idu Israel vene yaku mokena rorobo rofu ourefeidegika di ago gira maina regamadi ma mina§Bura bedakai ka mokena rorobo di nufa. ago gira baku de reyadi. 32 Ye beika resi bi makai? Ini adina mokena vari gira aena dudu maina de reyadi, idu**Bura bedakai ka ago gira di nufa. reremama rena dudu kana. Ye ina yaku “yuka futu regika fore” fafau futu reyadi, 33 bura reyo kana:✡Is 28.16
“Ve kumo, na yaku Zion ri
yuka futu regika fore
ma amiye moi keto rego rabema aeyaka.
Ye kaere ina fafau mokena vari gira aego, maena de rego.”

- Rome vene
- <
- 9
- >

✡9:4: Ex 4.22

✡9:7: Gen 21.12

*9:8: roaita dudu mida mida: Mina bi Abraham di tutubena ini mida Ishmael gutuna, kaere bi ini naivo naivo rei tavoi rema Hagar odiyo (Gal 4.22–23 baku re).

✡9:9: Gen 18.10

✡9:11-12: Gen 25.23

✡9:13: Mal 1.2–3

✡9:15: Ex 33.19

✡9:17: Ex 9.16

†9:20: urena: Mina bi amiye nigika nido.

✡9:20: Is 29.16; 45.9

✡9:25: Hos 2.23

✡9:26: Hos 1.10

✡9:27: Is 10.22–23

‡9:29: Isivaga iniye: Greek agori mina bi Ruda vene di.

✡9:29: Is 1.9

§9:31: Bura bedakai ka mokena rorobo di nufa.

**9:32: Bura bedakai ka ago gira di nufa.

✡9:33: Is 28.16

© 2011-2016 Wycliffe Bible Translators, Inc.